  Майя Бывальцева «Ульяновская правда» газетын ужасьёс Ижкаре вуизы. Соос «Дорогами правды» автопробеге пырисько, ужрад печатласа потӥсь иворъёсты вӧлмытӥсь ёзэсъёслэн 100 ар тырмонзылы сӥземын. 11 нунал ӵоже журналистъёс Приволжск федерал округысь улосвылъёсы вуылозы. Оглом 4 сюрс 400 иськем пала ортчозы, соос Пензае, Саранске, Нижний Новгородэ пыразы ни. Ваньмаз улосвылъёсын Ульяновскысь куноос нимъёсазы «правда» кыл шедись газетъёсын ужасьёсын пумиськиськыло. Экипажъёс Ульяновскын поттэм UAZ Patriot машинаосын сюрес вылэ потӥзы. Удмуртия автопробеге Lada Vesta автомобилен итӥськиз. Ижкарын куноос Иж тыметлэн ярдураз, «Лудорвай» музее вуылӥзы, «Калашников» концернын инвестици луонлыкъёсъя картаен тодматонэ пыриськизы. Со сяна, Печатья но калыке ивортодэт вӧлмытонъя агентствоын ортчем пресс-конференциын Ульяновск улосвылын журналистикалэн азинскемез сярысь вераськизы. Кылсярысь, кыӵе шугъяськонъёсын пумиськыло берло дыре печатласа потӥсь иворъёсты вӧлмытӥсь ёзэсъёс. «Удмуртская правда» но «Ульяновская правда» газетъёслэн редакциоссы валче ужан сярысь меморандумез юнматӥзы. Элькунысь газет, Ульяновскысь сямен ик, туэ 100 ар тырмонзэ пусъе. «Удмуртская правдалэн» валтӥсь редакторез Марина Майорова ужъюлтошъёсызлы аслаз редакциезлэсь но Печатья но калыке ивортодэт вӧлмытонъя агентстволэсь кузьымъёс сётӥз. Ижкарысен журналистъёс Кирове но Йошкар-Олае кошкозы. Пробег 4-тӥ гудырикошконэ йылпумъяськоз. Тегъёс: Мерлык Авто Ижкар СМИ Удмуртия  